
Nafarroako Gorteetako kide den eta Unión del Pueblo Navarro (UPN) talde parlamentarioari atxikia dagoen Miguel Bujanda Cirauqui jaunak, Legebiltzarraren Erregelamenduan ezarritakoaren babesean, abuztuaren 5eko 58/2025 Foru Aginduari buruzko galdera hauek aurkezten ditu, Nafarroako Gobernuko Barneko, Funtzio Publikoko eta Justiziako kontseilariak idatziz erantzun ditzan:
Zer txosten tekniko edo juridikotan oinarrituta eman da abuztuaren 5eko 58/2025 Foru Agindua, zeinaren bidez aldi baterako debekatzen baita lurzoru urbanizaezinean ezein jarduera egitea?
Zer organo tekniko edo zuzendaritza nagusik parte hartu zuten agindu hori prestatzen, baliozkotzen eta sinatzen?
Agindua eman aitzin, egin al zitzaien kontsulta Landa Garapeneko, Ingurumeneko edo Industriako departamentuei ?
Eta nekazaritza- edo ekonomia-sektoreetako ordezkariei?
Ezarritako debekuaren inpaktu ekonomiko edo sozialaren ebaluaziorik egin al zen? Hala baldin bada, hori igortzerik ba al dago? Egin ez baldin bazen, zergatik ez zen egin?
Zer irizpide objektibo erabili zen debekua lurralde osoan modu orokortuan aplikatzeko, eskualdeen, baldintza meteorologikoen edo jarduera-motaren arabera bereizi gabe?
Plan sektorialetan jasotzen al zen lege- edo arau-aurreikuspenik Barne Departamentuati ahalmena ematen zionik bere eskumen-esparrutik kanpoko jarduera ekonomikoak bertan behera uzteko?
Amparo López kontseilariak jaso al zuen lege-ohartarazpenik (barnetik nahiz kanpotik), 58/2025 Foru Agindua sinatu aitzin nahiz ondoren, neurriaren ilegaltasuna edo eskumen-gehiegikeria dela-eta?
Noiz eta zer formatutan hartu zen foru agindua “malgutzeko” erabakia ? Nork eta zer txostenetan oinarrituta proposatu zen foru agindua malgutzea?
Nafarroako Gobernuaren aurkako salaketarik edo ondare-erreklamaziorik erregistratu al da foru agindu horren ondorioz?
Gobernuaren barruan nork proposatu zuen neurria? María Chivite lehendakaria jakinaren gainean jarri al zen? Neurria bermatu al zuen?
Zenbat ikuskapen egin ziren abuztuaren 5ean agindua betearazteko? Zehapenik ezarri al zen?
Ba al dago pertsona fisiko edo juridikoren batek aginduaren ondorioz galera frogagarririk eduki izanaren konstantziarik?
Zer alde dago INFONAren edukiaren eta kontseilariak egindakoaren artean? Non esaten da INFONAk jarduera ekonomikoa eteten uzten duela?
Planteatu al da mekanismoaren bat jarduera eten izanak ukitutakoak ekonomikoki konpentsatzeko?
Iruñean, 2025eko abuztuaren 8an.

